b'\n_START_ARTICLE_\nDen tyske antarktisekspedition 1911\xe2\x80\x9313\n_START_PARAGRAPH_\nDen tyske antarktisekspedition 1911\xe2\x80\x9313 var Det tyske riges anden officielle ekspedition til Antarktis. Den blev gennemf\xc3\xb8rt mellem 1911 og 1913 under ledelse af Wilhelm Filchner og havde som m\xc3\xa5ls\xc3\xa6tning at gennemf\xc3\xb8re den f\xc3\xb8rste krydsing af det antarktiske kontinent._NEWLINE_Efter en tr\xc3\xa6ningsekspedition til Svalbard sejlede Filchner og hans mandskab syd over med ekspeditionsskibet "Deutschland" den 4. maj 1911. Den 18. oktober ankom skibet til Sydgeorgien, hvor de opholdt sig blandt norske hvalfangere i Grytviken frem til 11. december. Ekspeditionen sejlede der efter videre syd over og ind i Weddellhavet, hvor man opdagede Luitpoldkysten, Vahselbugten og Filchner-Ronne isbr\xc3\xa6._NEWLINE_Efter et mislykket fors\xc3\xb8g p\xc3\xa5 at etablere en base i Vahselbugten fors\xc3\xb8gte "Deutschland" at sejle nord over. Hun blev imidlertid snart fastskruet i isen, og f\xc3\xb8rst efter n\xc3\xa6sten syv m\xc3\xa5neder, i oktober 1912, kom skibet fri uden st\xc3\xb8rre skader og kunne sejle hjem til Tyskland via Sydgeorgien._NEWLINE_Dette var den f\xc3\xb8rste ekspedition til Weddellhavet efter, at James Weddell havde v\xc3\xa6ret der n\xc3\xa6sten 80 \xc3\xa5r tidligere.'